11.8.2023
DA
Den Europæiske Unions Tidende
C 283/25 Torsdag den 16. februar 2023
43. opfordrer Kommissionen og medlemsstaterne til at sikre, at EU's industriplan kan bidrage til at opnå en retfærdig omstilling og dens mål, der omfatter skabelse af job af høj kvalitet med rimelige arbejdsvilkår og god løn, fremme af kollektive forhandlinger og overholdelse af kollektive aftaler;
44. fremhæver vigtigheden af adgang til uddannelse og omskoling for arbejdstagere i brancher og sektorer, som nødvendigvis må ændres fundamentalt med henblik på en grøn og digital omstilling; understreger, at kvalifikationer og certificerede kompetencer skaber merværdi for arbejdstagerne, hvilket forbedrer deres position på arbejdsmarkedet og kan overføres i arbejdsmarkedsovergange; opfordrer til, at den offentlige politik vedrørende færdigheder rettes mod certificering og validering af kvalifikationer og kompetencer;
45. glæder sig over planens bidrag til at levere en højt kvalificeret arbejdsstyrke til den europæiske industri ved at styrke relevansen af færdigheder ved hjælp af lokale pagter for færdigheder og samtidig støtte udviklingen af kvikskranker og lokale knudepunkter for udvikling af færdigheder og dens ambition om at udnytte talenter i EU og øge arbejdskraftens mobilitet på tværs af grænserne samt tiltrække kvalificeret arbejdskraft fra lande uden for EU via den europæiske talentpulje; opfordrer Kommissionen til at fremlægge en plan for at forbedre Europas tiltrækningskraft som ansættelsessted for ingeniører og akademikere;
46. opfordrer til, at EU's industriplan skaber synergier og forbindelser med de almindelige uddannelsespolitikker på grund af denne sektors store indvirkning; understreger behovet for at koordinere med den europæiske strategi for universiteter for at fremme samarbejdet med det industrielle økosystem, navnlig gennem gennemførelse af strategiske forsknings- og innovationstiltag; understreger betydningen af erhvervsuddannelse for at have kvalificeret personale med grønne og digitale færdigheder i industrien;
47. understreger, at det er nødvendigt, at planen bidrager til at nå de målsætninger og mål for 2030, der er fastsat i politikprogrammet Vejen mod det digitale årti, herunder ved at skabe adgang til beskæftigelse for unge, der ikke er i beskæftigelse eller under uddannelse (NEET'er), og personer med lavere kompetenceniveauer;
48. henleder opmærksomheden på, at antallet af personer, der tager en almen uddannelse i EU, er steget støt, men at tallet dog stadig ligger betydeligt under målet om, at 60 % af den voksne befolkning skal deltage i uddannelse hvert år senest i 2030, hvilket også skyldes manglende interesse og en opfattet mangel på behov herfor; understreger, at færdighedsbaserede kompensationssystemer er et nyttigt redskab til at øge udbredelsen af uddannelse;
Åben og retfærdig handel med henblik på modstandsdygtige forsyningskæder
49. minder om, at hver femte job i Unionen afhænger af eksport; opfordrer Kommissionen, Tjenesten for EU's Optræden Udadtil og medlemsstaterne til at fremme nye økonomiske partnerskaber med demokratiske lande, så Unionen og dens partnere bl.a. kan imødegå klimaændringerne og konsekvenserne af den russiske aggression samlet;
50. opfordrer Kommissionen til at vurdere den nuværende afhængighed og finde alternative kilder til at diversificere Europas forsyningskæder for kritiske teknologier og råstoffer og fremhæver behovet for at koordinere bedre og fælles bestræbelser på at skabe robuste forsyningskæder for at opfylde EU's industrielle behov; noterer sig det kommende forslag til en retsakt om kritiske råstoffer;
51. glæder sig over de instrumenter, der er blevet vedtaget i løbet af denne mandatperiode til at bekæmpe handelspartneres urimelige praksis, navnlig vedrørende offentlige udbud og udenlandske subsidier; opfordrer Kommissionen til at gøre fuld brug af dem; opfordrer endvidere Kommissionen til at indtage en stærkere holdning til bekæmpelse af illoyal global konkurrence, som f.eks. den, der skyldes uberettiget statsstøtte;
52. opfordrer endvidere Kommissionen til at foreslå en »ny generation af partnerskaber i verden«, som vil gøre fuld brug af EU's økonomiske og politiske indflydelse over for dets nuværende handelspartnere for at sikre, at Unionen får mest muligt ud af sin industrieksport og -import, samtidig med at dens værdier og standarder, ikke mindst menneskerettig­ hederne og den europæiske grønne pagt, fremmes; opfordrer Kommissionen til at anvende alle EU's handelspolitiske instrumenter til at fremme dets velstand ved at søge og skabe nye handelspartnerskaber og til at beskytte det indre marked mod forvridninger fra tredjelande;